Document ID: 31999R1972

ΚΑΝΟΝΙΣΜΟΣ (ΕΚ) αριθ. 1972/1999 ΤΗΣ ΕΠΙΤΡΟΠΗΣ
της 15ης Σεπτεμβρίου 1999
για την τροποποίηση του κανονισμού (ΕΟΚ) αριθ. 3600/92 σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 1999/1/ΕΚ της Επιτροπής(2), και ιδίως το άρθρο 8 παράγραφος 2,
Εκτιμώντας:
(1) ότι η επαναξιολόγηση των δραστικών ουσιών που έχουν ήδη τεθεί στην αγορά δύο χρόνια μετά την ημερομηνία κοινοποίησης της οδηγίας 91/414/ΕΟΚ βάσει του άρθρου 8 παράγραφος 2 της οδηγίας αυτής, οργανώνεται από την Επιτροπή σε πρόγραμμα συνεργασίας και συντονισμού που θεσπίζεται στον κανονισμό (ΕΟΚ) αριθ. 3600/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1199/97(4), βάσει του οποίου τα κράτη μέλη αναλαμβάνουν ειδικά καθήκοντα συμβολής στην επιστημονική και τεχνική εκτίμηση που αποτελούν τη βάση για τη λήψη κανονιστικών αποφάσεων σε κοινοτικό επίπεδο·
(2) ότι είναι αναγκαίο τα ενδιαφερόμενα μέρη να έχουν πρόσβαση το νωρίτερο δυνατόν στις ενημερωμένες πληροφορίες σχετικά με τις δοκιμές και τις μελέτες επί των οποίων έχουν υποβληθεί αξιώσεις για την προστασία των στοιχείων καθώς επίσης όσον αφορά δοκιμές και μελέτες που μπορούν να ζητηθούν αργότερα ώστε να ολοκληρωθεί η αξιολόγηση και να ληφθεί απόφαση για την σχετική δραστική ουσία· ότι το κράτος μέλος εισηγητής πρέπει να θέτει στην διάθεση τα εν λόγω στοιχεία·
(3) ότι ο κανονισμός (ΕΟΚ) αριθ. 3600/92 θα πρέπει επομένως να τροποποιηθεί για να διασφαλιστεί η πρόσβαση των ενδιαφερόμενων μερών σ'αυτές τις πληροφορίες·
(4) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η δεύτερη πρόταση του δεύτερου εδαφίου του άρθρου 7 παράγραφος 3, του κανονισμού (ΕΟΚ) αριθ. 3600/92 τροποποιείται ως εξής: "Το κράτος μέλος εισηγητής διαθέτει κατόπιν ειδικής αιτήσεως ή διατηρεί για ενημέρωση από τα ενδιαφερόμενα μέρη τα ακόλουθα στοιχεία:
- τις πληροφορίες που αναφέρονται στο στοιχείο δ) της παραγράφου 1, εκτός των στοιχείων τα οποία έχουν θεωρηθεί εμπιστευτικά σύμφωνα με το άρθρο 14 της οδηγίας,
- την ονομασία της αμιγούς δραστικής ουσίας,
- την περιεκτικότητα της δραστικής ουσίας στο μεταποιημένο υλικό,
- τον κατάλογο των τυχόν στοιχείων που απαιτούνται για να εξετασθεί η ενδεχόμενη καταχώρηση της δραστικής ουσίας στο παράρτημα Ι της οδηγίας, κατά πρώτο όπως έχουν περιληφθεί στην έκθεση του εισηγητή και κατά δεύτερο έχουν οριστικοποιηθεί μετά τις διαβουλεύσεις της Επιτροπής με τους εμπειρογνώμονες που αναφέρονται στο επόμενο εδάφιο."
Άρθρο 2
Ο παρών κανονισμός αρχίζει να ισχύει την 1η Οκτωβρίου.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Σεπτεμβρίου 1999.

Labels: 0
3
6
12
15